Document ID: 32003R2246

Nariadenie Komisie (ES) č. 2246/2003
z 19. decembra 2003
o osobitných podmienkach na poskytovanie pomoci na súkromné skladovanie bravčového mäsa
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2759/75 z 29. októbra 1975 o spoločnej organizácii trhu s bravčovým mäsom [1], a najmä na jeho článok 4 ods. 6 a článok 5 ods. 4,
keďže:
(1) Intervenčné opatrenia sa môžu prijať pri bravčovom mäse vtedy, ak priemerná cena jatočných tiel ošípaných na reprezentatívnych trhoch spoločenstva je nižšia ako 103 % základnej ceny a je pravdepodobné, že sa udrží pod touto úrovňou.
(2) Trhové ceny klesli pod takúto úroveň, a na základe sezónnych a cyklických trendov by takáto situácia mohla pretrvávať.
(3) Musia sa prijať intervenčné opatrenia. Tieto sa môžu obmedzovať na poskytovanie pomoci na súkromné skladovanie v súlade s nariadením (EHS) č. 3444/90 z 27. novembra 1990, ktorým sa ustanovujú podrobné pravidlá na poskytovanie pomoci na súkromné skladovanie bravčového mäsa [2].
(4) Podľa článku 3 nariadenia Rady (EHS) č. 2763/75 z 29. októbra 1975, ktorým sa ustanovujú všeobecné pravidlá na poskytovanie pomoci na súkromné skladovanie bravčového mäsa [3], môže Komisia rozhodnúť o skrátení alebo predĺžení obdobia skladovania. Okrem výšky podpory na určité obdobia skladovania by sa mali stanoviť aj čiastky, ktoré sa pripočítajú alebo odpočítajú v prípade, že Komisia prijme takéto rozhodnutie.
(5) Na uľahčenie administratívnych a kontrolných prác, ktoré sa týkajú uzatvárania zmlúv, by sa mali stanoviť najmenšie množstvá.
(6) Zábezpeka by sa mala stanoviť na takej úrovni, aby zabezpečila, že skladovatelia dodržia svoje zmluvné povinnosti.
(7) Opatrenia ustanovené v tomto nariadení sú v súlade so stanoviskom Riadiaceho výboru pre bravčové mäso,
PRIJALA TOTO NARIADENIE:
Článok 1
1. Od 22. decembra 2003 sa môžu podávať žiadosti na pomoc na súkromné skladovanie v súlade s nariadením (EHS) č. 3444/90. Zoznam výrobkov spĺňajúcich podmienky na pomoc a príslušné čiastky sú ustanovené v prílohe k tomuto nariadeniu.
2. Ak by Komisia skrátila alebo predĺžila obdobie skladovania, upraví sa podľa toho výška finančnej pomoci. Mesačné a denné doplatky a zrážky sú ustanovené v stĺpcoch 6 a 7 prílohy.
Článok 2
Najmenšie množstvá na každú zmluvu a každý výrobok sú:
a) 10 ton pri nevykostených výrobkoch;
b) 15 ton pri ostatných výrobkoch.
Článok 3
Zábezpeka je 20 % z výšky finančnej pomoci ustanovenej v prílohe.
Článok 4
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 19. decembra 2003

Labels: 3
17
19
6